Aalborgenserne fik et sjældent - og overraskende - besøg lørdag eftermiddag.

Aalborg summer af liv hele weekenden, og specielt i dag lørdag er der mange arrangementer til at trække folk af huse. Der er Aalborg Regatta, der byder på underholdning flere steder i byen samt på vandet, hvor der lørdag formiddag var Powerboat F1-race, og lidt længere mod vest blev Vestre Fjordpark indviet officielt, med masser af gæster i parken og vandet. De fik alle sammen lidt mere end de havde regnet med lørdag eftermiddag. Ingen havde nemlig fortalt, at 10 fly fra det engelske flyvevåben RAF's aerobatik-hold Red Arrows ville lægge vejen forbi Aalborg, hvor de gav en lille opvisning. Flyene, der ankom til Aalborg efter at have været i Helsinki til et airshow, fløj i formation henover byen, hvor de efterlod de karakteristiske formationsstriber på himlen. Efter et par overflyvninger satte piloterne kurs mod Flyvestation Aalborg, hvor de skulle mellemlande og tanke, inden kursen blev sat mod Scampton i England, hvor Red Arrows har hjemme. De flyvende akrobater lagde også vejen forbi Aalborg på vej til Finland. Også her for at tanke op til den sidste del af turen.